
         AVIZ

asupra propunerii legislative pentru modificarea şi completarea Ordonanţei Guvernului nr.92/1993 privind Codul de procedură fiscală

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei Guvernului nr.92/1993 privind Codul de procedură fiscală, trimisă cu adresa nr. Pl.x 520 din 8 septembrie 2008, înregistrată cu nr. 31/831 din 9 septembrie 2008. 


Senatul, în calitate de primă Cameră sesizată, a respins iniţiativa legislativă în şedinţa din 30 iunie 2008.


În conformitate cu dispoziţiile art. 75 din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 ianuarie 2009.


Membrii Comisiei au examinat iniţiativa legislativă supusă avizării, expunerea de motive la propunerea legislativă, avizul favorabil, cu observaţii şi propuneri, al Consiliului Legislativ, trimis cu adresa nr. 443 din 15.04.2008, precum şi punctul de vedere al Guvernului, transmis cu adresa nr. 1705 din 23 iulie 2008, prin care acesta nu susţine adoptarea iniţiativei legislative. 

În urma dezbaterilor, Comisia juridică, de disciplină şi imunităţi a hotărât, în unanimitate, avizarea negativă a propunerii legislative, întrucât măsurile propuse de iniţiatori intră în contradicţie cu prevederile constituţionale care garantează proprietatea indiferent de titular. Mai mult, s-a subliniat că, prin dispoziţiile sale, în vigoare, Codul de procedură fiscală tratează în mod egal toţi contribuabilii indiferent de calitatea acestora (persoane fizice, persoane juridice- de drept public sau de drept privat- entităţi fără personalitate juridică).


În raport de obiectul şi conţinutul său, propunerea legislativă face parte din categoria legilor ordinare.

